Burgemeester sê klopjag was ‘dramaties, onnodig’Mpho Khunou, burgemeester van die Rustenburg-munisipaliteit (Foto: ANA) Mpho Khunou, burgemeester van die Rustenburg-munisipaliteit, het Vrydag gesê die klopjag wat die Valke vroeër vandeesweek op die munisipale kantore uitgevoer het, was “dramaties en onnodig”. “Dit was ŉ bietjie dramaties en onnodig, veral gegewe die feit dat die munisipaliteit nog heeltyd sy samewerking gee. Hierdie hardhandige benadering van die Valke waar hulle soek vir goed waarvoor ons nie verantwoordelik is nie, is iets wat verbysterend is. Ons sal dit met die relevante owerhede opneem,” het Khunou gesê. Die Valke het Dinsdag op die munisipaliteit se kantore toegeslaan en ŉ beslagleggingsoperasie uitgevoer in verband met beweerde tenderbedrog ter waarde van R85 miljoen. Khunou sê die klopjag is gegrond op kwessies wat verband hou met Bonakude Consulting, wat die hersiening van finansiële state hanteer het; CMS Water Engineers, wat onder die munisipale infrastruktuurtoelaag val; en Ultimate Dynamic, waarvan die kontrak deur die Rustenburg Waterdienste Trust toegeken is. “Die groot probleem was die R85 miljoen-tender wat aan CMS Water Engineers toegeken is vir die boumateriaal van die Bospoortdam in Mei 2018. Slegs R25 miljoen is gebruik en ŉ fisieke verifikasie van die materiaal is op 26 Februarie 2019 gedoen.” Die munisipaliteit sê hy het by twee geleenthede, in November en Desember verlede jaar, die boddokumente wat met Bonakude en CMS Water verband hou aan die Valke voorsien. “Hierdie dokumente wat deur die beslagleggingsoperasie bekom is, was inteendeel reeds in die besit van die Klerksdorp-handelsmisdaadeenheid én die Pretoria-handelsmisdaadeenheid. Dit is verder ook kommerwekkend dat ŉ beslagleggingsbevel bekom en uitgevoer is vir ŉ maatskappy genaamd Ultimate Dynamic (Pty) Ltd, terwyl dit nie ŉ kontrak is wat deur die Rustenburg-munisipaliteit bestuur word nie, maar eerder die Rustenburg Waterdienste Trust,” het Khunou gesê. “Die feit is dat ŉ beslagleggingsbevel bekom en uitgevoer is vir inligting wat reeds in die Valke se besit is, asook vir ŉ kontrak wat nie deur die munisipaliteit toegeken of bestuur is nie.”